Узыхьэху дахагъэ
«Налшыкдэс пщащэ-2015» зэпеуэр Музыкэ театрым щекIуэкIащ.
Илъэс 15 – 27 ныбжьым иту налшыкдэс пщащэ нэхъ дахэ, нэхъыфI цIэ лъапIэм хущIэкъуну тхьэ-IухудипщI къыхахат.
КъэпщытакIуэ гупым хэтащ мы къыкIэлъыкIуэхэр: Налшык къалэ администрацэм и унафэщIым и къуэдзэ Уэщхъун Тимур, КъБР-м и Парламентым и депутат, КПРФ-м и Къэбэрдей-Балъкъэр щIыналъэ къудамэм и тхьэмадэ Пащты Борис, Къэбэрдей-Балъкъэр Республикэм Граждан жылагъуэ IуэхущIапIэхэм ядэлэжьэнымрэ лъэпкъ IуэхухэмкIэ и управленэм и унафэщI КIурашын Анзор, Налшык къалэ ЗАГС-м и унафэщI Шэру Валентинэ, КъБР-м егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министрым и къуэдзэ Геккиев СулътIан, Налшык къалэм и сурэтыщI нэхъыщхьэ Дедегкаев Ким, Музыкэ театрым и унафэщI, КъБР-м гъуазджэхэмкIэ щIыхь зиIэ и лэжьакIуэ Бэрэгъун Руслан, тхакIуэ, филологие щIэныгъэхэм я доктор ХьэкIуащэ Мадинэ, КъБР-м щэнхабзэмкIэ щIыхь зиIэ и лэжьакIуэ, КъБКъУ-м и «Каллисто» къэфакIуэ гупым и унафэщI Романихинэ Иринэ. КъэпщытакIуэ гупым и тхьэмадэр Налшык къалэ администрацэм и унафэщIым и япэ къуэдзэ Тонконог Анатолийт.
Пшыхьыр гушыIэ дахэкIэ гъэпсарэ хъуэрыбзэ гъэщIэгъуэнхэр щызэпадзыжу ирагъэкIуэкIащ «Налшыкдэс пщащэ-2012» зэпеуэм щытекIуа МафIэдз Линэрэ телевиденэм и лэжьакIуэ Битокъу Владимиррэ.
Зэщхьыркъабзэу бостей фIыцIэкIэ хуэпа пщащэ тхьэIухудхэр пэшым щIэсхэм я IэгуауэкIэ кърагъэблэгъащ. Дэтхэнэми и цIэ-унэцIэр къраIуэурэ утыкум кърашэри, пщащэр нэхъ дэзыхьэх Iуэхухэм, и хъуэпсапIэхэм трагъэпсэлъыхьащ.
ЕтIуанэ Iыхьэр нэхъ гугъуми, абы пщащэхэр зэрыгуакIуэм къищынэмыщIауэ, я губзыгъагъэр, щIэныгъэр наIуэ къищIырт. Налшык и тхыдэм, Хэку зауэ орденым и япэ нагъыщэр абы къыщыхуагъэфэща гъэм, къалэм и цIыху цIэрыIуэхэм, нэгъуэщI куэдми теухуа упщIэхэм жэуап иратын хуейт пщащэхэм. Дахэм и дахагъэм хуэфэщэн акъыл иIэжмэщ щызэкIужыр. Утыкум ит пщащэхэм я щIэныгъэм ущымыгуфIыкIынкIэ Iэмал иIэтэкъым.
Пшыхьым и къыкIэлъыкIуэ Iыхьэм пщащэхэм нысащIэм и фащэ хужьыр щагъэлъэгъуэн хуейт. Ар зэмыкIу хъыджэбз щыIэ?! Музыкэ театрым и утыкур къагъэнэхуат пщащэ зэкIужхэм.
Хэку зауэшхуэр ди ТекIуэныгъэкIэ зэриухрэ илъэс 70 зэрырикъур мы пшыхьми щагъэлъэпIащ. Къэбэрдей-Балъкъэрым щыщу Хэку зауэшхуэм хэта бзылъхугъэхэм я фэеплът къыкIэлъыкIуэ Iыхьэр. Дзэ фащэкIэ хуэпа пщащэхэр зэуапIэм къратхыкIа письмохэм къеджащ, ди нэхъыжьхэм гугъуехьу яшэчам уи нэпс къыпфIригъакIуэу.
Налшык къалэ и тхьэIухудыр ягъэнэIуэн и пэ къихуэу, пщащэхэм я дахагъэр, утыку итыкIэ зэращIэр ягъэлъэгъуащ пшыхь фащэ екIухэр ящыгъыу къихьэри.
Зэпеуэ щыхъукIэ, хэти япэ йощ, хэти нэхъ яужь къонэ, утыкум узэрита зэман кIэщIым зэрызыпIыгъы фам елъытауэ.
КъэпщытакIуэхэм я унафэм дыщагъэгъуэзэн ипэ къихуэу Тонконог Анатолий жиIащ зэпеуэр ди къалэм къызэрыщыщIэрэщIэжар зэригуапэр, ар илъэс къэси екIуэкIыпхъэу къызэрилъытэр. «Зэхьэзэхуэм хэта хъыджэбз псоми сынывохъуэхъу, дэтхэнэми текIуэныгъэр фхуэфащэт», — жиIащ Тонконог Анатолий.
«Налшыкдэс пщащэ-2015» цIэ лъапIэр зыхуагъэфэщар Ивлиевэ Линэщ. Ар Налшык дэт курыт школ №13-м и 11-нэ классым щоджэ. Нэгъабэ ирагъэкIуэ-кIа «Мисс КБР» зэпеуэм 2-нэ вице-мисс щыхъуауэ щытащ.
Япэ вице-мисс хъуар Къуэшокъуэ Регинэщ. Абы Кавказ Ищхъэрэм ГъуазджэхэмкIэ и институтыр къиухащ. Горький Максим и цIэр зезыхьэ Урыс драмэ театрым и актрисэщ.
2-нэ вице-мисс цIэр Пашковэ Юлианэрэ Дэгу Каринэрэ зэдагуэшащ. Пашковэ Юлианэ илъэс 15 мэхъу, Налшык дэт курыт школ №3-м щоджэ. «Юная мисс КБР» цIэр 2014 гъэм къыхуагъэфэщауэ щытащ, «Юная леди РФ» зэпеуэм 2015 гъэм япэ вице-мисс щыхъуащ, Урысейм и Ищхъэрэ щIыналъэм и модель нэхъыфIу пщIым ящыщщ, «Подиум — Нальчик» агентствэм и моделщ.
Дэгу Каринэ илъэс 28-рэ мэхъу. Музыкэ театрым и артисткэщ.
Зэпеуэм хэтахэм зыкъызэрагъэлъэгъуа елъытауэ цIэ зырыз фIащащ. «Пщащэ нэфIэгуфIэр» Жеттеевэ Анжелэщ, «Пщащэ зэкIужщ» Тэнащ Каринэ, «Утыкур зыгъэдахэщ» Ету Дианэ, «Пщащэ нэIурытыр» — Агънокъуэ Миланэ, «Пщащэ щIыкIафIэр» — Пщыкъуэ Альбинэ, «Пщащэ гуакIуэр» — Мокаевэ ФатIимэ хуагъэфэщащ.
Зэпеуэм хэта хъыджэбзхэм «Летуаль», «Галерея», «Дея», «NOVANICCI», «SL», «SwaG», «Зарина», «Том Фарр» тыкуэнхэм, нэгъуэщIхэми къабгъэдэкI саугъэт лъапIэхэр иратащ.
Пшыхьыр я уэрэдхэмрэ къафэхэмкIэ ягъэдэхащ «Кабардинка», «Балкария», «Каллисто» къэфакIуэ гупхэм, Гуазэ Тимур, Холамханов Къайсын, Къуэдзокъуэ Алим, Абэнокъуэ Рустам, Индинэ, Жашуев Башир сымэ, нэгъуэщIхэми.
Щомахуэ Залинэ.
